Hvernig er hægt að tileinka sér góðar venjur og venja sig um leið af þeim slæmu ? Þessar spurningar eru lykilinntak Key Habits , nýlegs þjálfunarnámskeiðs sem hleypt hefur verið af stokkunum . Key Habits er hugarfóstur frumkvöðulsins Brynjars Karls Sigurðssonar og samstafsmanna hans , en segja má að þjálfunaráætlunin sé afleggjari af Sideline Sports , þjálfunarkerfi sem Brynjar og félagar hafa þróað og haldið utan um á liðnum árum . Sideline Sports hefur notið gríðarlegra vinsælda hjá mörgum þjálfurum liða í helstu keppnisdeildum heimsins , á borð við NBA , NFL og ensku úrvalsdeildinni í knattspyrnu , svo einhver dæmi séu nefnd . Brynjar Karl er mörgum Skagamönnum að góðu kunnur en hann lék og þjálfaði körfubolta hjá ÍA á árunum 1994 - 2000 . Þá stofnaði hann körfuboltaakademíu FSu á Selfossi árið 2006 og þjálfaði lið akademíunnar með góðum árangri í nokkur ár . Brynjar var á ferðinni á Akranesi á fimmtudaginn í síðustu viku þar sem hann hélt fyrirlestur af miklum eldmóði um Key Habits og hugmyndafræðina sem býr að baki framtakinu frammi fyrir 40 fulltrúum fyrirtækja , stofnana , bæjaryfirvalda og félagasamtaka í bænum . Fyrirlesturinn var í boði ÍA sem vildi með honum hvetja þátttakendur til að leggja áherslu velferð og heilsu starfsmanna sinna . Blaðamaður Skessuhorns fræddist meira um málið og ræddi við Brynjar um þessa athyglisverðu nýjung . Markmiðið að verða óþarfir „ Sú þekking sem myndaðist við þróun Sideline Sports er í raun grunnurinn að Key Habits , “ segir Brynjar Karl við upphaf spjalls um Key Habits . „ Í grunninn er sama hugsunin á bakvið bæði , það að þjálfa fólk í að komast frá stað A til staðar B , einfaldlega að ná settum markmiðum , hver sem þau eru . Þannig erum við að þjálfa fólk í að hámarka afköst sín í vinnu og í lífinu almennt . Munurinn er kannski sá að Sideline Sports er hugsað til að hámarka árangur keppnisliðs í íþróttum , hvort sem það er körfuboltalið , fótboltalið eða ruðningslið , meðan Key Habits miðar að því hámarka árangur einstaklingsins í mataræði , hreyfingu og almennri markmiðssetningu í lífinu . Aðferð okkar heitir öðru nafni fjarþjálfun en með tilkomu Sideline Sports á sínum tíma gerðumst við brautryðjendur á því sviði . “ Sjá viðtal við frumkvöðulinn Brynjar Karl Sigurðsson um Key Habits í Skessuhorni sem kom út í gær .